Βόρεια Κορέα: Οι χώρες που συμμετείχαν στη σύνοδο του Βανκούβερ θα εξετάσουν την επιβολή μονομερών μέτρων και κυρώσεων σκληρότερων από αυτές του ΟΗΕ

Οι είκοσι χώρες οι οποίες πήραν μέρος στις συνομιλίες σχετικά με τη Βόρεια Κορέα συμφώνησαν να εξετάσουν την επιβολή μονομερών κυρώσεων στην Πιονγκγιάνγκ οι οποίες θα πηγαίνουν παραπέρα από εκείνες που προβλέπονται στις αποφάσεις του Συμβουλίου Ασφαλείας του ΟΗΕ, αναφέρει κοινή ανακοίνωση των Ηνωμένων Πολιτειών της Αμερικής και του Καναδά, των δύο κρατών που συνδιοργάνωσαν τη σύνοδο του Βανκούβερ.

Οι χώρες εξέφρασαν παράλληλα την υποστήριξή τους στον διάλογο ανάμεσα στη Σεούλ και την Πιονγκγιάνγκ με την «ελπίδα ότι θα οδηγήσει στην διαρκή αποκλιμάκωση των εντάσεων», προστίθεται στην κοινή ανακοίνωση.

Στην κοινή συνέντευξη Τύπου που παραχώρησαν μετά το τέλος της συνάντησης του Βανκούβερ για τη Βόρεια Κορέα με την υπουργό Εξωτερικών του Καναδά Κρίστια Φρίλαντ, ο υπουργός Εξωτερικών των ΗΠΑ Ρεξ Τίλερσον τόνισε πως ο κόσμος δεν θα αποδεχθεί ποτέ το ότι η Πιονγκγιάνγκ είναι μια δύναμη που διαθέτει πυρηνικό οπλοστάσιο.

Στη συνάντηση του Βανκούβερ συμφωνήθηκε ότι η Κίνα και η Ρωσία, που απουσίασαν από τις συνομιλίες, οφείλουν να εφαρμόσουν πλήρως τις κυρώσεις που έχει αποφασιστεί από το Συμβούλιο Ασφαλείας του ΟΗΕ να επιβληθούν στη Βόρεια Κορέα.

Ο Τίλερσον απέφυγε να σχολιάσει ερώτημα για το ενδεχόμενο να υπάρξει ένα περιορισμένης έκτασης αμερικανικό στρατιωτικό πλήγμα στη Βόρεια Κορέα, Πρόσθεσε ωστόσο ότι δεν υπάρχουν διαφορές απόψεων ανάμεσα στις ΗΠΑ και την κυβέρνηση της Νότιας Κορέας για τον χειρισμό του προβλήματος των βορειοκορεατικών εξοπλιστικών προγραμμάτων.

Ο Αμερικανός ΥΠΕΞ εκτίμησε ότι μπορούν να γίνουν συνομιλίες με τη Βόρεια Κορέα, αφού η Πιονγκγιάνγκ διευκρινίσει για ποιο πράγμα θέλει να γίνουν διαπραγματεύσεις. Ακόμη, ο επικεφαλής του Στέιτ Ντιπάρτμεντ χαρακτήρισε την αναστολή των απειλητικών δραστηριοτήτων από μέρους της Πιονγκγιάνγκ για εκτενές χρονικό διάστημα απαραίτητη προϋπόθεση για να μπορέσουν να διεξαχθούν συνομιλίες.

Ο Τίλερσον διεμήνυσε ακόμη ότι θα υπάρξουν αυστηρότεροι έλεγχοι πλοίων που κινούνται προς και από τη Βόρεια Κορέα, αλλά τόνισε πως «δεν θέλουμε να πλήξουμε τις νόμιμες θαλάσσιες μεταφορές».

Από την πλευρά της η Κρίστια Φρίλαντ τόνισε πως ο κόσμος δεν μπορεί να μένει άπραγος καθώς η απειλή της Βόρειας Κορέας επιμένει και επιδεινώνεται. Ακόμη, προεξόφλησε πως το βορειοκορεατικό πρόβλημα θα είναι ένα από τα κεντρικά ζητήματα κατά την προεδρία του Καναδά στην Ομάδα των Επτά (G7) πιο ανεπτυγμένων οικονομιών του κόσμου

Πηγή: ΑΠΕ-ΜΠΕ